RO Jurnalul Oficial al Uniunii Europene C 425/11

Raport final al consilierului-auditor (1)

Cazul AT.38238 – Tutun brut – Spania – Decizie de modificare a amenzii

(2017/C 425/08)

În Decizia C(2004) 430 final din 20 octombrie 2004 în cazul AT.38238 – Tutun brut – Spania („Decizia din 2004”), Comisia a constatat, printre altele, faptul că întreprinderea World Wide Tobacco España, SA („WWTE”) a încălcat articolul 81 alineatul (1) din TUE în perioada 1996-2001. În decizia din 2004 s-a susținut că societățile-mamă la acea dată ale întreprinderii WWTE, și anume Standard Commercial Tobacco Co. Inc. („SCTC”) și Trans-Continental Leaf Tobacco Corporation Ltd. („TCLT”), răspund în solidar cu WWTE pentru amenda impusă în legătură cu actul de încălcare a legislației UE comis de WWTE. După efectuarea plății provizorii a acestei amenzi în nume propriu și în numele societăților-mamă, WWTE a beneficiat de o reducere cu 243 000 EUR acordată de Tribunal (2). În urma acțiunii distincte formulate de Alliance One International Inc. („AOI”) (3) împreună cu SCTC (4) și TCLT, Tribunalul a anulat decizia din 2004 în ceea ce privește TCLT, dar nu și AOI sau SCTC (5).

Având în vedere faptul că amenda aplicată WWTE a fost diminuată, proiectul de decizie are drept obiect modificarea deciziei din 2004 prin reducerea, în concordanță cu diminuarea obținută de WWTE, a cuantumului amenzii pentru care SCC și SCTC răspund în mod solidar. Întrucât SCC și SCTC răspundeau în mod solidar pentru aceeași sumă, serviciile Comisiei consideră că este suficient să se impună o singură amendă redusă întreprinderii AOI care, în calitate de succesoare legală a SCC și SCTC, și-a asumat răspunderea impusă acestor entități prin decizia din 2004. Atunci când i s-a dat ocazia să își prezinte observațiile, în decembrie 2015, AOI a confirmat faptul că această decizie ar trebui să-i fie adresată ei însăși, și nu întreprinderilor SCC și SCTC.

Proiectul de decizie nu modifică obiecțiunile care stau la baza deciziei din 2004. Decizia se referă doar la chestiuni legate de amendă în ceea ce privește răspunderea societăților-mamă SCC și SCTC pentru comportamentul WWTE. Decizia nu afectează cuantumul amenzii pentru care întreprinderea WWTE a fost considerată răspunzătoare în mod definitiv. În consecință, chiar dacă, așa cum se poate constata din considerentul 9 al proiectului de decizie, Comisia – în pofida eforturilor sale repetate – nu a primit nicio comunicare a punctelor de vedere ale WWTE, ea și-a respectat obligațiile față de WWTE în ceea ce privește dreptul acesteia de a-și prezenta poziția. AOI a făcut uz de ocazia care i s-a oferit pentru a-și face cunoscute punctele de vedere. În ansamblu, consider, prin urmare, că s-a respectat exercitarea efectivă a drepturilor procedurale ale părților în cadrul procedurii legate de proiectul de decizie.

Bruxelles, 31 mai 2017. Joos STRAGIER

(1) În temeiul articolului 16 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Hotărârea în cauza World Wide Tobacco España/Comisia (T-37/05, EU:T:2011:76), confirmată în recurs în ordonanța pronunțată în cauza World Wide Tobacco España/Comisia (C-240/11 P, EU:C:2012:269).

(3) AOI a fost constituită prin fuzionarea, în mai 2005, dintre SCC și Dimon Inc.,

(4) care au fuzionat cu AOI în iunie 2005.

(5) Hotărârea în cauza Alliance One și alții/Comisia (T-24/05, EU:T:2010:453), confirmată în recurs în Hotărârea privind Alliance One și alții/Comisia (C-628/10 P și C-14/11 P, EU:C:2012:479).